Ներկայիս զարգացումների ակունքները հասնում են մինչև 2015թ. գարուն, իսկ հիմքն Առևտրի և ներդրումների շրջանակային համաձայնագիրն է (TIFA): Այն մայիսի 7-ին ՀՀ նախագահ Սերժ Սարգսյանի ներկայությամբ Վաշինգտոնում ստորագրեցին[1] Հայաստանի ԱԳ նախարար Էդվարդ Նալբանդյանը և ԱՄՆ առևտրի ներկայացուցչի տեղակալ Դեն Մուլանին։ Դրանով կողմերը «հավաստում են իրենց մտադրությունը՝ ստեղծելու բարենպաստ պայմաններ ներդրումների և երկու երկրների միջև ապրանքաշրջանառության, առևտրի խրախուսման համար», «ձևավորում են Առևտրի և ներդրումների հայ-ամերիկյան խորհուրդ, որի հանդիպումներն անց են կացվելու առնվազն տարին մեկ անգամ», և որը «կոչված է բացահայտելու երկկողմ ներդրումների և առևտրի նոր ոլորտներ և աշխատանքներ տանելու դրանց զարգացման ու այդ ճանապարհին հնարավոր խոչընդոտների վերացման ուղղությամբ»։